|  |  |
| --- | --- |
| **БАТЛАВ.**  **ХУУЛЬ ЗҮЙ, ДОТООД ХЭРГИЙН САЙД** | **С.БЯМБАЦОГТ** |

**ЗӨРЧЛИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН**

**ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага**

Зөрчлийн тухай хуулийн шинэчилсэн найруулгын төслийг боловсруулах дараахь хууль зүйн болон практик шаардлага байна. Үүнд:

1.1.Хууль зүйн үндэслэл, шаардлага

Монгол Улсын Засгийн газрын 2016-2020 оны үйл ажиллагааны хөтөлбөрийн 5.1.3-т “Төрийн бодлогын залгамж чанарыг хадгалах хүрээнд салбар бүрд батлагдан хэрэгжиж буй бодлогын уялдаа холбоог хангаж, боловсронгуй болгон үргэлжлүүлнэ.” гэж, 5.1.15-д “Хууль тогтоомжоос үүдэлтэй иргэдийг хохироосон хууль сахиулах байгууллагуудын алдаа гажуудлыг засч, эрх зүйн орчинг нь иргэндээ ойртсон, тогтвортой болгоно.” гэж, 5.2.7-д “Төрийн үйлчилгээг чирэгдэлгүй, хүнд суртлаас ангид байх эрх зүйн орчинг бүрдүүлж, иргэдийн эрхийг баталгаажуулна.” гэж, 5.2.11-д “Хууль, эрх зүйн актуудын давхардал, зөрчилтэй заалтуудыг илрүүлэх, арилгах,...” гэж, 5.4.1-д “Хуулийн байгууллагуудын үйл ажиллагааг ил тод, нээлттэй болгож, иргэдэд чирэгдэлгүй, ялгаваргүй, тэгш, шударгаар үйлчлэх эрх зүйн орчинг цогцоор нь бүрдүүлнэ.” гэж тус тус заасан.

1.2.Практик үндэслэл, шаардлага

Монгол Улсын Их Хурал Зөрчлийн тухай/Захиргааны хариуцлагын тухай/ хуулийн шинэчилсэн найруулгыг 2015 оны 12 дугаар сарын 04-ний өдөр баталж, 2016 оны 09 дүгээр сарын 01-ний өдрөөс дагаж мөрдөхөөр тогтсон.

Дагаж мөрдөх хүртэлх хугацаанд хуулийг хэрэгжүүлэх бэлтгэл ажил бүрэн хангагдаагүй буюу энэ хуулийг хэрэгжүүлэх гол нөхцөл болох хянан шийдвэрлэх ажиллагааны хуулийн төслүүд[[1]](#footnote-1), шаардлагатай дүрэм, журмууд батлагдаагүй, хуулийн хэрэгжилтийг хариуцсан алба хаагчдад зориулсан сургалт, олон нийтэд шинэ хуулийн үзэл баримтлал, агуулгыг таниулах сурталчилгааны ажлууд хийгдэж дуусаагүй, уг хуультай харилцан уялдаатай Эрүүгийн хуулийн шинэчилсэн найруулгыг хэрэгжүүлэх эрх зүй, эдийн засаг, техникийн орчин нөхцөл бүрэн бүрдээгүй зэрэг шалтгааны улмаас 2016 оны 08 дугаар сарын 30-ны өдрийн Монгол Улсын Их Хурлын чуулганы нэгдсэн хуралдаанаар Зөрчлийн тухай хуулийг дагаж мөрдөх хугацааг 2017 оны 07 дугаар сарын 01-ний өдөр хүртэл хойшлуулсан.

Шинэчлэн найруулсан Эрүүгийн хууль, Зөрчлийн тухай хуулиар Монгол Улсын Үндсэн хуулиар хамгаалагдсан үнэт зүйлс болон хүний эрх, эрх чөлөө, хууль ёсны ашиг сонирхлыг хамгаалах, хууль зөрчсөн аливаа үйлдэл, эс үйлдэхүйд хүлээлгэх хариуцлагыг ялгамжтай оногдуулах хариуцлагын үр нөлөөтэй тогтолцоог бүрдүүлэхэд онцгой анхаарсан.

Зөрчлийн тухай хуулийг боловсруулахдаа Эрүүгийн хуулийн шинэчилсэн найруулгатай уялдуулан, зөрчил болон гэмт хэргийн шинжийг ялгамжтайгаар тодорхойлсон, хүчин төгөлдөр мөрдөгдөж буй Захиргааны хариуцлагын тухай хууль болон нийгмийн тодорхой төрлийн харилцааг зохицуулж буй 220 гаруй хуулиар тогтоосон зөрчил, түүнд хүлээлгэх хариуцлагыг тодорхойлсон хэм хэмжээг төрөлжүүлэн нэгтгэсэн, хууль зөрчсөн ижил төрлийн үйлдэлд өөр өөр хуулиар харилцан адилгүй хариуцлага хүлээлгэдэг байсныг халсан, хүчин төгөлдөр мөрдөгдөж буй Захиргааны хариуцлагын тухай хуулиар зөрчлийн шинжийг бус хэт ерөнхий байдлаар буюу аливаа хууль тогтоомжийг “зөрчих” гэж тодорхойлсныг өөрчилж, зөрчил, түүний шинжийг илүү дэлгэрэнгүй тодорхойлсон нь хүн, хуулийн этгээд өөрийн ямар үйлдлийг зөрчилд тооцсоныг мэдэх боломжийг бүрдүүлж хууль ёсны зарчимд нийцүүлсэн зэрэг нь дэвшилттэй алхам болсон.

Гэвч Зөрчлийн тухай хуульд бусад хууль тогтоомж, түүнд нийцүүлэн гаргасан дүрэм, журам, стандарт зөрчсөн үйлдлийг зөрчилд тооцон төрөлжүүлж нэгтгэхдээ харилцан хамааралгүй зөрчлийн шинжүүдийг нэг зөрчил болгон нэгтгэсэн нь зөрчлийг шалган шийдвэрлэх ажиллагааг хэрэгжүүлэх, шийдвэрлэх субьектын харъяаллыг тогтооход хүндрэл үүсгэсэн, Эрүүгийн хуульд заасан зарим гэмт хэргийн шинжтэй давхардуулсан, зарим төрлийн зөрчлийг тусгаагүй орхигдуулсан, хэл зүй, найруулгын хувьд ойлгомжгүй томьёолсон, мөн хуулийн ерөнхий анги нь хамарвал зохих, үүсч болзошгүй бүхий л харилцааг хамарч чадаагүй гэх зэрэг нь хуулийг хэрэгжүүлэхэд хүндрэл үүсгэхээр байна.

Иймд дээр дурдсан хууль зүйн болон практик шаардлагуудыг үндэслэн Зөрчлийн тухай хуулийг нэг мөр ойлгох, хууль ёсны зарчимд илүү нийцүүлэх, практикт хэрэгжихүйц байх нөхцөл бололцоог бүрдүүлэх зорилгоор Зөрчлийн тухай хуулийн шинэчилсэн найруулгын төслийг боловсруулна.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуулийн 15.8-д заасныг үндэслэн хуулийн нийт заалтын 50-иас дээш хувьд нэмэлт, өөрчлөлт орж байгаа тул Зөрчлийн тухай хуулийн төслийг шинэчилсэн найруулгын төсөл хэлбэрээр боловсруулна.

Хуулийн төсөлд уг хуулиар зохицуулах харилцаа, хамрах хүрээг дараахь байдлаар тусгана. Үүнд:

1.Хуульд заасан зарим хоёрдмол утга бүхий ойлгомжгүй нэр томьёо, найруулгыг залруулна;

2.Шийтгэлийн хэмжээг практикт хэрэгжихүйц байлгах зорилгоор одоо хүчин төгөлдөр үйлчилж буй салбарын хуульд заасан шийтгэл, албадлагын арга хэмжээтэй уялдуулна;

3.Зөрчлийн тухай хуулийг буцаан хэрэглэх зохицуулалтыг нарийвчлан тусгана;

4.Зөрчил үйлдсэн хүн, хуулийн этгээдийн аль алинд нь хариуцлага хүлээлгэдэг байх зохицуулалтыг тусгана;

5.Хуулийн этгээд өөрчлөн зохион байгуулагдсан тохиолдолд түүнд хариуцлага хүлээлгэх журмыг тодорхой тусгана;

6.Зөрчлийн онцлогоос хамааран дүрс бичлэгийн автомат төхөөрөмжийн тусламжтай бэхжүүлсэн зөрчилд тээврийн хэрэгслийн өмчлөгчид хариуцлага хүлээлгэх зохицуулалтыг тодорхой тусгана;

7.Зөрчил үйлдэж олсон хөрөнгө, орлогыг хэрхэн ойлгож, хэрэглэхийг тодорхойлно;

8.Эрүүгийн хуулийн шинэчилсэн найруулгад заасан гэмт хэрэг, Зөрчлийн тухай хуульд заасан зөрчлийн давхардсан шинжийг арилгана;

9.Зөрчлийн тухай хуулийн тусгай ангид нэгтгэн бичсэн зарим зөрчлийн шинжийг салгаж, харьяалал тогтооход хялбар, ойлгомжтой болгоно.

**Гурав.Хуулийн төсөл батлагдсаны дараа үүсч болох нийгэм, эдийн засгийн үр дагавар**

Хуулийн төсөл батлагдсанаар дараахь эерэг үр дагавар гарна:

* Зөрчилтэй тэмцэх хууль, эрх зүйн орчинд ахиц дэвшил гарна;
* Аливаа зөрчилд оногдуулах шийтгэл нь хууль хэрэгжүүлэгчийн субъектив хандлагаас хамааралгүй, хууль тогтоогчийн хуульд заасан үзэл санааг гуйвуулахгүй, нэг мөр, хэлбэрэлтгүй хэрэгжүүлэх нөхцөлийг бүрдүүлж, хуулийг хэрэглэхэд ойлгомжтой, хялбар болгоно;
* Хээл хахууль, авлигыг таслан зогсооход дэмжлэг үзүүлнэ;
* Зөрчил үйлдсэн бол хариуцлага гарцаагүй байх зарчим бодитой хэрэгжиж, гэмт хэрэг, зөрчлөөс урьдчилан сэргийлэх ажилд бодитой ахиц дэвшил гарна;
* Хууль санаачлах эрх бүхий субъектүүдээс хуулийн төсөл боловсруулахдаа өөрсдийн дур зорго, үзэмжээр олон төрлийн давхардсан зөрчлийг бий болгож, түүнд хүлээлгэх хариуцлагыг харилцан адилгүй, баримтлах тодорхой зарчимгүй томьёолдог байдлыг халж, зөрчил, түүнд хүлээлгэх хариуцлагын талаар нэг бодлого, зарчимтай болно.

Хуулийн төсөл батлагдсанаар нэмэлт хөрөнгө, зардал шаардагдахгүй.

**Дөрөв.Хуулийн төсөл нь Монгол Улсын Үндсэн хууль болон бусад хуультай хэрхэн уялдах, уг хуулийг хэрэгжүүлэхтэй холбогдон цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн тухай**

Зөрчлийн тухай хуулийн шинэчилсэн найруулгын төсөл нь Монгол Улсын Үндсэн хууль, бусад хуультай нийцсэн байна.

Уг хуулийн төсөлтэй уялдуулан холбогдох бусад хуульд нэмэлт, өөрчлөлт оруулах тухай хуулийн төслийг тус тус боловсруулна.

**---OOO---**

1. Эрүүгийн хэрэг хянан шийдвэрлэх тухай хуулийн шинэчилсэн найруулгын, Хууль сахиулах үйл ажиллагааны тухай хуулийн, Шүүхийн шийдвэр гүйцэтгэх үйл ажиллагааны хуулийн шинэчилсэн найруулгын, Прокурорын байгууллагын тухай хуулийн шинэчилсэн найруулгын төсөл. [↑](#footnote-ref-1)